OB-kandidaat: Hofmeyr gepeper oor Zuma-klagtesWillie Hofmeyr. Foto: NVG Floyd Shivambu, EFF-hoofsweep, het nie doekies omgedraai nie en Hofmeyr, voormalige hoof van die Batebeslagleggingseenheid, reguit gevra of hy die pos van OB wil beklee om Zuma te beskerm teen enige verdere aanklagte. “Hoe kan ons jou vertrou. Ons vermoed jy is net ŉ uitbreiding van die persoon wat jy besluit het om nie aan te kla nie,” het Shivambu gesê. “Ek kom nie na die openbare beskermer om enigiemand, behalwe die publiek, te beskerm nie,” het Hofmeyr geantwoord. Hofmeyr het gesê hy het geen aandeel gehad in die besluit om nie vir Zuma en sy adviseur, die gevonniste bedrieër Schabir Shaik, aan te kla nie. Hy het hierna verwys na die NVG se besluit sewe jaar gelede om 783 strafregtelike klagte teen Zuma kort voor die 2009 nasionale verkiesing terug te trek en dit as ŉ “lang en pynlike storie” beskryf en gesê die geskiedenis sal hom en die ander wat die besluit geneem het oordeel. Hy het egter volgehou dat daar “onweerlegbare bewyse is dat die vorige hoof van die Skerpioene en die vorige hoof van die NVG ŉ uiters partydige rol gespeel het in ŉ poging om die politiek in die ANC te beïnvloed ten opsigte van wie die volgende president sou wees” en dat die besluit om die aanklagte te laat vaar hieruit gespruit het. Die hooggeregshof in Pretoria het vroeër vanjaar beslis die besluit om die aanklagte te laat vaar was irrasioneel. Die NVG wil nou teen die uitspraak appelleer. “Ons het almal geweet dat daar teen die besluit gelitigeer sou word en ek dink dit is reg dat die hof die finale besluit moet neem. Die geskiedenis sal ons op een of ander manier oordeel. Ek het beslis gedink dit is belangrik om die integriteit van die NVG te probeer herstel,” het Hofmeyr gesê.